KIRJALLINEN KYSYMYS E-1714/03

esittäjä(t): Joan Vallvé (ELDR) komissiolle

(23. toukokuuta 2003)

Aihe: Vedenotto Segura-joesta

Segura-joki virtaa Alicanten maakunnassa 31 km:n pituisen matkan ennen kuin se laskee Välimereen. Segura-joen laakso ulottuu Andalusian, Kastilia La Manchan, Murcian ja Valencian itsehallintoalueille. Jokilaakson asukkaista noin 17 prosenttia asuu Alicanten maakunnassa.

Segura-joen kokonaisvesivarojen arvioidaan vuosittain olevan noin 150 000 kuutiometriä, mihin sisältyvät joen omat pohjavesivarat sekä Tajo-joesta juoksutetut vesivarat. Segura-joen keskimääräinen vuosittainen virtaama yläjuoksulla on yli 30 kuutiometriä sekunnissa.

Käytettävissä olevien tietojen mukaan paikallisten vesihallintoviranomaisten yhtenä tavoitteena on varmistaa, että virtaama on vähintään 4 kuutiometriä sekunnissa Contraparadan (Murcia) ja Guardamarin padon välillä. Guardamarin pato sijaitsee lähellä paikkaa, jossa Segura-joki laskee mereen Alicanten maakunnassa.

Segura-joki ei saavuta kyseistä virtaamaa kulkiessaan Alicanten maakunnassa sijaitsevan Orihuelan (Oriola) kaupungin läpi. Tilanne johtunee siitä, että tietyillä jokivarren alueilla on jo vuosien ajan otettu liiallisesti vettä sekä pinta- että pohjavesivaroista. Näinollen Alicanten maakunnassa Segura-joen virtaama on laskenut alimmilleen, mikä on vaarallista terveydelle ja tuo mukanaan sairausriskejä.

Tunteeko komissio Segura-joen tilanteen? Aikooko komissio pyytää Espanjan hallitukselta sekä Murcian ja Valencian itsehallintoalueiden hallituksilta selvityksiä siitä, miten yhteisön ympäristödirektiivejä noudatetaan? Vaaditaanko Segura-joen vedenoton laillisuutta koskevaa valvontaa?

Margot Wallströmin komission puolesta antama vastaus

(14. heinäkuuta 2003)

Segura-joen nykytila erityisesti se, ettei joen virtaus ei ole riittävää sen ekologisen tilan ylläpitämiseksi ja että veden otto joesta on liiallista kaikkialla vesipiirin alueella aiheuttaa ongelmia ekosysteemeille ja alueen asukkaille.

Komissio on tietoinen Segura-joen ekologisesta ja hydrologisesta tilasta ja lähialueilla ilmenevistä ongelmista ja pyytää kysyjää tutustumaan vastaukseen, jonka komissio on antanut Pedro Marset Campusin esittämään kirjalliseen kysymykseen E-1354/03(1). Kuten vastauksesta käy ilmi, joen nykytila johtuu epäsäännöllisestä virtaamasta, mikä johtaa pinta- ja pohjavesien vähäiseen vaihtumiseen ja maaperän suolapitoisuuden asteittaiseen kasvuun. Lisäksi joen tilaa huonontavat myös jätevesipäästöt, teollisuuden tuottamat saasteet ja tietyt alueella harjoitettavat maanviljelykäytännöt. Komissio on toteuttanut useita toimenpiteitä ja käynnistänyt rikkomista koskevia menettelyjä Espanjaa vastaan EU:n vesilainsäädännön noudattamisen varmistamiseksi Espanjassa. On syytä mainita, että Espanjan viranomaiset toteuttavat toimenpiteitä tilanteen korjaamiseksi.

Yhteisön vesipolitiikan puitteista 23. lokakuuta 2000 annetussa Euroopan parlamentin ja neuvoston direktiivissä 2000/60/EY(2) säädetään vesipolitiikasta yhteisön tasolla. Lisäksi sillä edistetään vesivarojen kestävää käyttöä ja vesiympäristön suojelua ja parantamista. Tavoitteena on saavuttaa kaikkien vesien hyvä tila vuoteen 2015 mennessä. Mitä tulee pohjavesivarojen liikakäyttöön mainitussa tapauksessa ja sen vaikutukseen pohjaveden laatuun ja määrään sekä pohjavesivarojen hallintaan, siinä on kysymys epäasiallisesta ja kestävän kehityksen vastaisesta pohjavesien hallinnasta.

Pinta- ja pohjavesien ottoa koskevista luvista päätetään kansallisella, alueellisella ja paikallisella tasolla. Direktiivin 2000/60/EY 11 artiklassa säädetään, että jäsenvaltioiden on valvottava makean pinta- ja pohjaveden ottoa, minkä osana on perustoimenpiteenä perustettava vedenottorekisteri ja otettava käyttöön ennalta haettava vedenotto- ja patoamislupa kunkin vesipiirin alueella. Perustoimenpiteet sisältävä toimenpideohjelma on toteutettava viimeistään 22. joulukuuta 2009.

Komissio katsoo myös, että direktiivin 2000/60/EY mukaisesti vesipiirin integroitu vesihuolto on asianmukainen malli vesivarojen kestävälle käytölle, ja Segura-joen vesiympäristön parantamiseen onkin myönnetty varoja. Joen puhdistamiseen on myönnetty miltei 150 miljoonaa euroa, josta 120 miljoonaa euroa on myöntänyt Euroopan unionin rakennerahastot ja koheesiorahasto. Näiden varojen pitäisi yhdessä Espanjan viranomaisten toteuttamien toimien kanssa pystyä ylläpitämään Segura-joen ekologinen virtaus. Luettelo myönnetyistä varoista on lähetetty suoraan parlamentin jäsenelle ja parlamentin sihteeristöön.

(1) Katso sivu 80.

(2) EYVL L 327, 22.12.2000.